钦定古今图书集成/理学汇编/经籍典/第183卷 > 汉书 > 《第三策》
## 钦定古今图书集成/理学汇编/经籍典/第183卷 > 汉书 > 《第三策》

孔子作《春秋》，上揆之天道，下质之人情，参之于古，考
之于今，故《春秋》之所讥，灾害之所加也；《春秋》之所恶，
怪异之所施也。书邦家之过，兼灾异之变，以此见人
之所为，其美恶之极，迺与天地流通而往来相应，此
亦言天之一端也。古者修教训之官，务以德善化民，
民已大化之后，天下常亡一人之狱矣。今世废而不
修，亡以化民，民以故弃行谊而死财利，是以犯法而
罪多，一岁之狱以万千数，此见古之不可不用也，故
《春秋》变古则讥之。